Mit der zyt sy die ydrückliche termitehügle immer chlyner u säutener worde. Ou d böim vor savanne sy weniger hochschtämmig gsy. Wo mer z Renner Springs e typ hei gfrogt, wenn ändlech d wüeschti chämi het er gseit "Dir syt drinn! Hie foot d wüeschti a". Tatsächlech markiert das chlyne kaff (nach ryflechem überlege het üse gschprächspartner erklärt, dä ort heigi euf ywohner) dr meh oder weniger offizieu afang vo dr (haub-)wüeschti. I dr foug isch de vegetazion no nidriger worde, büsch und greser hei gly mau dr ton aagäh u mir hei o wyter gseh, wüu jo keni böim meh d sicht hei ghemmt. Jetz isch o mis zwöite biud vo Ouschtralie dr realität zum opfer gfaue: "Wüeschti" im härze vo Ouschtralie heisst nid würklech ändlosi äbeni, e einsame termitehügu am rand vor schtrass und unändlech viu sand. Es heisst viumeh: Flachi u schteili hügle, keini termitehüüffe - derfür überau dornbüsch. Mir hei derfür dr usdruck "agrochrut" prägt, wüu sech s derby um nes chrut handlet, wo mit sine unändlech viune schpitzige dorne es rächt agressivs erschynigsbiud pflegt; was synersyts jewius üsi agressione het lo z tag träte, we s isch drum gange e dornefreie platz für ds zäut z schaffe.